To unge mænd er blevet idømt 30 dages betinget fængsel for at stå bag omfattende fusk og hacking af Tietgen Handelsgymnasium i Odense. De appellerer ikke dommen.

Hackingen foregik fra august til november 2014 og begyndte på en netcafé. Her viste en bekendt af den ene af drengene, hvordan man fjernede fravær. Senere gav den bekendte den ene 19-årige koden til et lærer-login.

- Vi begyndte sådan lidt karlsmart-agtigt, men så fandt vi ud af, at vi kunne tjene lidt penge på det, så vi lavede en hjemmeside, fortæller den 19-årige i retten.

Den 19-årige fik med sin skolekammerat hjemmesiden op at køre, og flere elever betalte mellem 460 og 550 kroner for at få fjernet lektioners fravær. Andre elever fik slettet fravær helt uden at betale. I alt fik 11 elever fjernet deres fravær.

De to mænd har ikke overblik over, hvor mange penge de tjente på at fjerne fravær, men et skøn er 1626 kroner.

Læs også : Fynske elever sigtet for at hacke sig til lavere fravær

Ud over de 30 dages betinget fængsel er begge idømt tillægsbøder på henholdsvis 2.000 og 1.000 kroner.

En dag blev koden ændret, og så stod politiet foran døren, fortæller den ene 19-årige.

- Jeg tænkte ikke rigtigt over konsekvenserne. Jeg har aldrig gjort noget kriminelt, så jeg fik et chok, da politiet kom, siger han.

Den anden fortæller, at han udmærket vidste, at drengenes hjemmeside var ulovlig.

- Men dengang var jeg presset økonomisk, siger han.